Document ID: 31992L0006

Smernica Rady 92/6/EHS
z 10. februára 1992
o montáži a používaní zariadení obmedzujúcich rýchlosť pre určité kategórie motorových vozidiel v spoločenstve
RADA EURÓPSKYCH SPOLOČENSTIEV,
so zreteľom na Zmluvu o založení EHS a najmä na jej článok 75,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže jedným z cieľov spoločnej dopravnej politiky je predložiť spoločné pravidlá uplatňovateľné v medzinárodnej doprave v rámci spoločenstva, a aby sa uľahčil pohyb vozidiel;
keďže rast cestnej dopravy a z toho vyplývajúci rast nebezpečia a škodlivosti vedie všetky členské štáty k vážnemu posudzovaniu cestnej bezpečnosti a problémov životného prostredia;
keďže vhodná hnacia sila pre ťažké nákladné automobily a autobusy pri stúpaní a v kopcovitom teréne im umožňuje pohybovať sa po cestách s nadmernou rýchlosťou, ktorá nie je porovnateľná so špecifikáciami iných komponentov týchto vozidiel, ako sú brzdy a pneumatiky; keďže z tohoto dôvodu, ako i vzhľadom k ochrane životného prostredia v niektorých členských štátoch boli vyrobené zariadenia obmedzujúce rýchlosť pre určité kategórie motorových vozidiel;
keďže vzrastie blahodarný účinok obmedzenia rýchlosti vzhľadom k ochrane životného prostredia a spotreba energie, prirodzenému opotrebovaniu motora a pneumatík, a bezpečnosti cestnej prevádzky, ak sa takéto zariadenie bude všeobecne používať;
keďže použitie zariadení na obmedzovanie rýchlosti môže slúžiť svojmu účelu iba pokiaľ sú tieto prístroje na určitom stupni technickej dokonalosti, aby sa zabezpečila garancia že nemôže dôjsť k ich zneužitiu;
keďže prvým krokom by malo byť zavedenie požiadaviek iba pre kategóriu ťažkých nákladných automobilov, ktoré sa využívajú hlavne v medzinárodnej preprave, a potom podľa technických možností a skúseností členských štátov by mohli byť požiadavky zavedené pre kategóriu ľahších motorových vozidiel;
keďže v niektorých členských štátoch musia byť vozidlá určené iba k preprave nebezpečných nákladov vybavené zariadením na obmedzenie rýchlosti nastaveným na maximálnu rýchlosť, ktorá je nižšia než akú stanoví táto smernica; keďže v tomto špecifickom prípade by bolo umožnené členským štátom, ktorých sa to týka, dodržiavať také nariadenia pre vozidlá registrované na ich území, keďže by zvyšovali cestnú bezpečnosť a ochranu obyvateľstva v súlade s cieľom tejto smernice;
keďže inštalácia zariadení na obmedzenie rýchlosti v kategóriách M3 a N3 vozidiel na ktoré sa vzťahuje táto smernica bola zaregistrovaná skôr ako bola smernica prijatá a platila iba pre vnútroštátnu dopravu, a to by mohlo znamenať nadmerné výdaje v niektorých členských štátoch; keďže by malo byť umožnené týmto členským štátom postupovať uplatňovaním článkov 2 a 3 tejto smernice, ktoré sa týkajú týchto vozidiel;
keďže sa táto smernica nemá dotknúť neodvolateľných práv členských štátov s ohľadom na opatrenia k obmedzeniu rýchlosti v doprave,
PRIJALA TÚTO SMERNICU:
Článok 1
Na účely tejto smernice za "motorové vozidlo" sa považuje akékoľvek motorom poháňané vozidlo spadajúce do jednej z nižšie uvedených kategórií, určené k použitiu na ceste a majúce aspoň štyri kolesá a maximálnu konštrukčnú rýchlosť presahujúcu 25 km/h.:
- vozidlá kategórie M3 s maximálnou hmotnosťou nad 10 ton,
- vozidlá kategórie N3,
pričom za kategórie M3 a N3 sa považujú kategórie definované v prílohe I smernice 70/156/EHS [4].
Článok 2
Členské štáty vykonajú nevyhnutné opatrenia na to, aby zabezpečili, že motorové vozidlá kategórie M3, uvedené v článku 1, sa budú používať na cestách iba so zariadením na obmedzovanie rýchlosti, pričom zariadenie musí byť nastavené na maximálnu rýchlosť 100 km/h.
Článok 3
1. Členské štáty vykonajú nevyhnutné opatrenia k tomu aby zabezpečili, že motorové vozidlá kategórie N3 sa budú používať na cestách iba vtedy, ak sú vybavené zariadením nastaveným tak, aby ich rýchlosť nemohla prekročiť 90 km/h. Ak sa zoberie do úvahy technická tolerancia, ktorá je povolená pri súčasnom stave technológie medzi regulačnou hodnotou a aktuálnou rýchlosťou prepravy, musí byť maximálna rýchlosť na tomto zariadení nastavená na 85 km/h.
2. Členské štáty budú oprávnené upraviť maximálnu rýchlosť zariadení na menej než 85km/h na vozidlách používaných iba na prepravu nebezpečných nákladov a registrovaných na ich území.
Článok 4
1. Články 2 a 3 bude možné použiť pre motorové vozidlá registrované od 1. januára 1994.
2. Články 2 a 3 bude možné uplatňovať od 1. januára 1995 pri vozidlách registrovaných medzi 1. januárom 1988 a 1. januárom 1994.
Kde sa však tieto motorové vozidlá používajú iba pre vnútroštátnu dopravu, je možné použiť články 2 a 3 najneskôr od 1. januára 1996.
Článok 5
1. Až do uplatňovania opatrení spoločenstva v tejto záležitosti musí zariadenie na obmedzovanie rýchlosti uvádzané v článkoch 2 a 3 spĺňať technické požiadavky stanovené príslušnými vnútroštátnymi orgánmi.
2. Zariadenia na obmedzovanie rýchlosti musia inštalovať dielne a organizácie, ktoré sú k tomu oprávnené členskými štátmi.
Článok 6
Požiadavky článkov 2 a 3 sa neuplatňujú na motorové vozidlá používané armádnymi silami, civilnou obranou, požiarnou službou a silami zodpovednými za udržiavanie verejného poriadku.
To isté platí pre motorové vozidlá, ktoré:
- podľa ich konštrukcie sa nemôžu pohybovať rýchlejšie ako je stanovené v článkoch 2 a 3,
- sú používané pre vedecké testovanie na cestách,
- sú používané iba pre verejné služby v mestskej oblasti.
Článok 7
1. Členské štáty sa postarajú o nadobudnutie účinnosti zákonov, iných právnych predpisov a správnych opatrení k zavedeniu tejto smernice pred 1. októbrom 1993. Bezodkladne o tom informujú Komisiu.
Hneď ako budú tieto opatrenia vykonané členskými štátmi, musia obsahovať odkaz na túto smernicu alebo týmto odkazom musia byť doplnené v dobe ich uverejnenia. Postup realizácie takého odkazu si stanovia členské štáty.
2. Členské štáty oznámia Komisii text znenia vnútroštátneho právneho predpisu, ktorý bol prijatý v oblasti riadenej touto smernicou.
Článok 8
Táto smernica je adresovaná členským štátom.
V Bruseli 10. februára 1992

Labels: 7
8